ΕΚΘΕΣΗ ΤΗΣ ΡΥΘΜΙΣΤΙΚΗΣ ΑΡΧΗΣ ΕΝΕΡΓΕΙΑΣ

ΕΠΙ ΤΩΝ ΕΓΓΡΑΦΩΝ ΑΝΑΦΟΡΩΝ ΚΑΤΑΝΑΛΩΤΩΝ

ΕΝΕΡΓΕΙΑΣ ΤO 2011
1. Εισαγωγή και περιεχόμενο της Έκθεσης
Η αποτελεσματική και λυσιτελής διαχείριση των παραπόνων και των αναφορών των καταναλωτών αποτελεί τη βάση μιας συγκροτημένης στρατηγικής για την προστασία των καταναλωτών ενέργειας. Είναι δε γνωστό, ότι τα παράπονα και οι καταγγελίες των καταναλωτών αποτελούν το  βασικό δείκτη για τον τρόπο με τον οποίο λειτουργεί η αγορά ενέργειας από τη σκοπιά του καταναλωτή. Δεδομένου επίσης ότι απαιτείται προσπάθεια και χρόνος για την κατάθεση μίας αναφοράς από τον καταναλωτή, κάθε υποβολή της αποτελεί ένδειξη για την ύπαρξη πιθανού προβλήματος στην αγορά.

Στη διάρκεια του 2011, ενός έτους με εντεινόμενη οικονομική κρίση για όλη τη χώρα, ενισχύθηκε η παρουσία των Εναλλακτικών Προμηθευτών στη λιανική αγορά ηλεκτρικής ενέργειας, με οφέλη γενικά για τους καταναλωτές. Η κατάσταση αυτή ανατράπηκε με τις δυσάρεστες εξελίξεις που ακολούθησαν στις αρχές του 2012, για δυο από τις μεγαλύτερες εταιρείες Εναλλακτικών Προμηθευτών, εξελίξεις που κλόνισαν την εμπιστοσύνη του καταναλωτή ηλεκτρικής ενέργειας. Ως εκ τούτου, η συμβολή της Ρυθμιστικής Αρχής Ενέργειας  στην προστασία των καταναλωτών ενέργειας αποκτά πλέον μεγαλύτερη σημασία και γίνεται όλο και περισσότερο ουσιαστική.
Το περιεχόμενο της παρούσας Έκθεσης είναι ταξινομημένο σε πέντε (5) ενότητες παρουσίασης των αναφορών καταναλωτών, ως ακολούθως:

· Στην ενότητα 2 αναλύονται οι πληροφοριακές και τεχνικές υποδομές στην καταγραφή των αναφορών, με όλες τις τυχόν εξελίξεις και βελτιώσεις τους.

· Στην ενότητα 3.1.1  παρατίθενται στατιστικά (ποιοτικά και ποσοτικά) στοιχεία επί του πλήθους των έγγραφων αναφορών και παραπόνων που έχει δεχθεί η Αρχή κατά τη διάρκεια του έτους αναφοράς (2011), αλλά και από το 2008 (συγκεντρωτικά στοιχεία). 

· Στην ενότητα 3.1.2 αποτυπώνονται  οι πηγές επικοινωνίας από τις οποίες η Αρχή δέχεται τις αναφορές, είτε απευθείας από τον καταναλωτή, είτε μέσω τρίτου φορέα.

· Στην ενότητα 3.1.3  εξειδικεύεται ο τομέας της αγοράς ενέργειας που αφορούν οι αναφορές καταναλωτών.
· Στην ενότητα 3.1.4. παρουσιάζονται οι εταιρείες που σχετίζονται με τις αναφορές που έχουν υποβληθεί.

· Στην ενότητα 3.1.5 εξειδικεύονται τα είδη των αναφορών και αναλύονται θεματικά σε υποκατηγορίες, παρουσιάζοντας τις πιο αντιπροσωπευτικές περιπτώσεις αναφορών.
· Στην ενότητα 4 παρουσιάζονται συνοπτικά συγκεκριμένες ρυθμιστικές ενέργειες της ΡΑΕ προς την κατεύθυνση της ενημέρωσης και προστασίας των καταναλωτών, εντός του 2011.
2. Κατηγοριοποίηση των αναφορών – Εναρμόνιση με Σύσταση της Ευρωπαϊκής Επιτροπής

Οι έγγραφες
 αναφορές των καταναλωτών επεξεργάζονται από τη Μονάδα Προστασίας Καταναλωτών και Περιβάλλοντος της ΡΑΕ και καταχωρούνται κατά κατηγορία σε ειδική εφαρμογή του Πληροφοριακού Συστήματος που διαθέτει η Αρχή, έτσι ώστε να υποβοηθείται καταλυτικά η διαδικασία παρακολούθησης της εξελικτικής πορείας των υποθέσεων και, παράλληλα, να διευκολύνεται η επεξεργασία και η έκδοση στατιστικών στοιχείων, όποτε είναι επιθυμητό.

Η κατηγοριοποίηση των αναφορών ακολουθεί τους βασικούς άξονες της από 12 Μαΐου 2010 Σύστασης της Ευρωπαϊκής Επιτροπής σχετικά με τη χρήση εναρμονισμένης μεθόδου για την

ταξινόμηση και την κοινοποίηση των καταγγελιών και των αιτημάτων των καταναλωτών σε συνδυασμό με τις προτάσεις του ERGEG (European Regulators' Group for Electricity and Gas)
 για την ταξινόμηση των καταγγελιών στην αγορά της ενέργειας.  Επιπλέον, έχει υιοθετηθεί περαιτέρω κατηγοριοποίηση προκειμένου να αναδεικνύονται τα επιμέρους προβλήματα της αγοράς.
Η υιοθέτηση-εφαρμογή της εναρμονισμένης μεθοδολογίας είναι προαιρετική για τους

ενδιαφερόμενους φορείς, αλλά η Ευρωπαϊκή Επιτροπή συνέστησε με έμφαση την υιοθέτησή

της, θέτοντας μάλιστα ως αρχικό στόχο μέχρι το τέλος του 2011 να έχει ενσωματωθεί το 70% των παραπόνων που συλλέγονται σε κάθε κράτος-μέλος.

H ΡΑΕ, ανταποκρινόμενη στην ως άνω Σύσταση και αντιλαμβανόμενη τη μεθοδολογική χρησιμότητα της δημιουργίας ενός ενιαίου συστήματος ταξινόμησης των καταναλωτικών καταγγελιών εντός της Ευρωπαϊκής Ένωσης, προχώρησε χωρίς καθυστέρηση στην υιοθέτηση της εναρμονισμένης μεθοδολογίας, ήδη από την 1η Ιανουαρίου 2010. 
Σύμφωνα, λοιπόν, με την εναρμονισμένη μεθοδολογία ταξινόμησης των καταγγελιών καταναλωτών και την περαιτέρω κατηγοριοποίηση αυτών, οι αναφορές καταγράφονται ως εξής:

· Ο τομέας της αγοράς ενέργειας που αφορά η έγγραφη αναφορά (π.χ. ηλεκτρισμός, φυσικό αέριο, ΑΠΕ).
Η πληροφορία του είδους της αναφοράς, επίσης, καταγράφεται σε τρία επίπεδα:

· Το 1ο επίπεδο κατηγοριοποίησης είναι γενικό και περιλαμβάνει τον υποτομέα της αγοράς σύμφωνα με την Ευρωπαϊκή Σύσταση (π.χ. προ-συμβατική περίοδος, Συμβατική Περίοδος και το Δίκτυο/Σύστημα Μεταφοράς).
· Το 2ο επίπεδο κατηγοριοποίησης των αναφορών εξειδικεύεται σε υποκατηγορίες προβλημάτων, όπως θέματα σύνδεσης / αποσύνδεσης με το Δίκτυο, μετρητές κατανάλωσης, καταχρηστικοί συμβατικοί όροι, αθέμιτες εμπορικές πρακτικές, τιμές και χρεώσεις, αλλαγή Προμηθευτή κλπ.
· Το 3ο επίπεδο κατηγοριοποίησης αναλύεται ακόμη περισσότερο (όπου είναι σκόπιμο) προκειμένου να αναδεικνύεται καλύτερα το είδος του προβλήματος.
· Επιπλέον, καταγράφονται και άλλες πληροφορίες, όπως o αποστολέας της αναφοράς (οικιακός, επαγγελματικός, κλπ), ο φορέας/εταιρεία που αφορά η καταγγελία (Διαχειριστής Δικτύου, Προμηθευτής), γεωγραφική περιοχή καταναλωτή, κλπ
3. Συνοπτικά στοιχεία έγγραφων αναφορών και παραπόνων καταναλωτών

3.1.1. Γενικά στατιστικά στοιχεία των αναφορών που υποβλήθηκαν στην Αρχή εντός του 2011
Ο αριθμός των αναφορών που υποβλήθηκαν στην Αρχή κατά τη διάρκεια του 2011 σύμφωνα με το Σχ. 1, διαμορφώθηκε σε 235, παρουσιάζοντας αύξηση της τάξης του 40% σε σχέση με το προηγούμενο έτος.  Η αξιοσημείωτη αύξηση που καταγράφηκε το 2011, οφείλεται στον μεγάλο αριθμό αναφορών που υποβλήθηκαν ατομικά από καταναλωτές και συλλογικά μέσω των συλλογικών ενώσεων και οργανωμένων φορέων καταναλωτών, μετά την εντονότερη δραστηριοποίηση των Εναλλακτικών Προμηθευτών ηλεκτρικής ενέργειας στη λιανική αγορά, Aegean Power και Energa Power Trading, και τη συνεπακόλουθη αλλαγή προμηθευτή που επέλεξαν χιλιάδες καταναλωτές.

Σχ.  1 Εξέλιξη του αριθμού των έγγραφων αναφορών που υποβλήθηκαν στη ΡΑΕ ανά έτος
Ο λόγος που απευθύνονται οι καταναλωτές ενέργειας προς τρίτο φορέα, είναι κυρίως η αδυναμία επίλυσης της διαφοράς τους με την εταιρεία που συναλλάσσονται, η ανεπαρκής πληροφόρηση που τους προσφέρεται σε θέματα που τους ενδιαφέρουν, αλλά και η δυσχέρεια στην εξυπηρέτησή τους από τα διαθέσιμα μέσα και σημεία εξυπηρέτησής τους (τρόπος συμπεριφοράς, αδυναμία εντοπισμού του αρμόδιου υπαλλήλου, καθυστερήσεις ανταπόκρισης). Επιπλέον, οι καταναλωτές επιθυμούν να διασταυρώνουν τις πληροφορίες ή/και επεξηγήσεις που δέχονται από τις εταιρείες με τρίτους ανεξάρτητους φορείς, όπως είναι η ΡΑΕ ή οι δημόσιοι φορείς προστασίας των καταναλωτών. Σημαντική αύξηση παρατηρείται για το 2011 στα «παράπονα/καταγγελίες» των καταναλωτών που απευθύνονται ευθέως στη ΡΑΕ. (Σχ. 2). 

Σχ. 2  Θέμα έγγραφων αναφορών, 2008-2011
3.1.2. Αποστολέας Αναφορών

Σύμφωνα με το Σχ. 3, παρατηρείται διπλασιασμός των πολιτών που απευθύνθηκαν απευθείας στη ΡΑΕ (41,3%) για ατομικές τους υποθέσεις, με αντίστοιχη μείωση του ποσοστού των αναφορών που κοινοποιούνται στην Αρχή από το Συνήγορο του Καταναλωτή (35,3%), με εξαίρεση τη Γενική Γραμματεία Καταναλωτή που παρουσίασε μικρή άνοδο (14,5%). Η σημαντική άνοδος των καταναλωτών που απευθύνθηκαν ατομικά στη ΡΑΕ υποδηλώνει την αναγνώριση του πρωτεύοντος ρόλου του Ρυθμιστή στην ενημέρωση και προστασία των καταναλωτών στα εξειδικευμένα θέματα ενέργειας, στο πλαίσιο του ανταγωνισμού που αναπτύχθηκε το 2011, στη λιανική αγορά.

Σχ. 3 Έγγραφες Αναφορές ανά Αποστολέα, 2008 - 2011
Σύμφωνα με το Σχ. 4 ,οι οικιακοί καταναλωτές εξακολουθούν να υπερτερούν στην υποβολή αναφορών προς επίλυση των διαφορών τους, σε σχέση με τους μικρούς επαγγελματίες και τις επιχειρήσεις, λόγω βεβαίως του μεγαλύτερου αριθμού τους, αλλά και της εντονότερης ανάγκης του «μικρού» καταναλωτή για ένα ανεξάρτητο φορέα ενημέρωσης, εκπαίδευσης και μεσολάβησης στην επίλυση των συναλλακτικών του διαφορών.

Σχ.  4 Κατηγορίες καταναλωτών που υπέβαλαν έγγραφες αναφορές, 2008-2011
3.1.3. Τομέας της αγοράς

Η ποσοστιαία αύξηση των αναφορών για τον ηλεκτρισμό που υποβλήθηκαν στη ΡΑΕ το 2011 (Σχ. 5), έναντι του φυσικού αερίου και των Εταιρειών Παροχής Αερίου (ΕΠΑ), εξηγείται από το σημαντικό πλήθος των καταναλωτών που άλλαξαν Προμηθευτή και επέλεξαν Εναλλακτικό πάροχο ηλεκτρικής ενέργειας.  Ωστόσο, το πλήθος των αναφορών σε απόλυτα νούμερα για το φυσικό αέριο διατηρήθηκε σταθερό.

Σχ. 5  Τομέας της αγοράς ενέργειας που αφορούν οι αναφορές στη ΡΑΕ, 2008-2011
3.1.4. Εταιρείες που αφορούν οι αναφορές

Σύμφωνα με το Σχ. 6, οι δραστηριοποιούμενες στη λιανική αγορά εταιρείες Energa Power Trading και Aegean Power κατέγραψαν σημαντικό μερίδιο (≈24%) στις αναφορές των καταναλωτών που υποβλήθηκαν εγγράφως στην Αρχή. Ο διαχωρισμός δραστηριοτήτων της ΔΕΗ Α.Ε. ,ως Προμηθευτής και ως Διαχειριστής του Δικτύου, επίσης αποτυπώνεται για πρώτη φορά. 

Σχ. 6  Εταιρείες της αγοράς ενέργειας που αφορούν οι αναφορές στη ΡΑΕ, 2008-2011
3.1.5. Θεματική ανάλυση Αναφορών

3.1.5.α. Υποκατηγορίες Αναφορών, 2008-2011
Τα θέματα Προμήθειας και Δικτύου αναδεικνύονται ως τα εντονότερα σε συχνότητα αναφορών, σε σύγκριση με εκείνα που απασχολούν τους καταναλωτές κατά την Προ-Συμβατική περίοδο και αφορούν περισσότερο ζητήματα  επαρκούς και ορθής ενημέρωσης (Σχ. 7).

Η παρατηρούμενη ποσοστιαία αύξηση των αναφορών που αφορούν θέματα Προμήθειας έναντι αυτών που αφορούν θέματα Δικτύου το 2011, είναι ενδεικτική των δυσλειτουργιών που ανέκυψαν με την εντονότερη δραστηριοποίηση των Εναλλακτικών Προμηθευτών ηλεκτρικής ενέργειας.

Σχ.  7 Υποκατηγορίες Αναφορών, 2008-2011
3.1.5.β. Αιτήματα Eνημέρωσης 2011
Τα αιτήματα ενημέρωσης που υποβλήθηκαν στη ΡΑΕ το 2011 έχουν μικρή αριθμητική βάση (26 αναφορές) και η εξαγωγή συμπερασμάτων από περαιτέρω θεματική ανάλυσή τους είναι στατιστικά επισφαλής, οπότε θα αναλυθούν και θα δημοσιευθούν συγκεντρωτικά με τα στοιχεία του επόμενου έτους. Σημειώνεται ότι 10 εξ αυτών των αναφορών περιλαμβάνουν και διατύπωση παραπόνου εκτός του αιτήματος ενημέρωσης.
3.1.5.γ. Παράπονα/Διαμαρτυρίες και Καταγγελίες για το 2011
Τα παράπονα και οι καταγγελίες που υποβλήθηκαν στη ΡΑΕ κατά το 2011 (219 αναφορές) παρουσιάζονται ανά θεματική ανάλυση πρώτου επιπέδου στο Σχ. 8 με διαφορετική απόχρωση για τα προβλήματα Δικτύου (καφέ χρώμα) και για τα προβλήματα Προμήθειας (πράσινο χρώμα), αφορούν δε τα εξής θέματα:

1. Τιμές και χρεώσεις (28,8%) που συνδέονται κατά κύριο λόγο με καταγραφές διαφωνιών / αμφισβητήσεων των χρεώσεων κατανάλωσης και των «λοιπών χρεώσεων» και αφορούν κατά συντριπτική πλειοψηφία τον ηλεκτρισμό. Οι διαμαρτυρίες εμφανίζονται ισάριθμα μοιρασμένες μεταξύ της ΔΕΗ Α.Ε. ως Προμηθευτή και  των Εναλλακτικών Προμηθευτών Hellas Power και Energa. Η αμφισβήτηση επί των «λοιπών χρεώσεων» συνδέεται με την εμφάνιση των νέων, μη ρυθμιζόμενων χρεώσεων, όπως η χρέωση ΜΜΔΕΙ (Μεταβατικός Μηχανισμός Διασφάλισης Επαρκούς Ισχύος), ΟΤΣ (Ρήτρα προσαρμογής στην Οριακή τιμή Συστήματος) κλπ, η νομιμοποίηση διακοπής ηλεκτροδότησης λόγω μη πληρωμής του φόρου ΕΕΤΗΔΕ, οι περιπτώσεις ασυνήθιστα υψηλών λογαριασμών («υπερχρεώσεις») κ.α. 

Εάν επιχειρήσουμε να εξηγήσουμε τα αυξημένα προβλήματα αμφισβήτησης χρεώσεων των πελατών των Εναλλακτικών Προμηθευτών, θα πρέπει να λάβουμε υπόψη τα εξής:

1. Το ενδεχόμενο να υπήρξαν περιστατικά μη έγκαιρης και επαρκούς ενημέρωσης από τους Προμηθευτές προς τους πελάτες τους.

2. Τις επιστημονικές έρευνες που επισημαίνουν ότι οι «Πρώιμοι αποδέκτες» (early adopters) στην υιοθέτηση μιας υπηρεσίας (ή ενός προϊόντος), εν προκειμένω της παροχής ηλεκτρικής ενέργειας, είναι σε γενικές γραμμές υψηλότερου κοινωνικού και μορφωτικού επιπέδου από το μέσο καταναλωτή και, κατά συνέπεια, ως πιο απαιτητικοί σε επίπεδο ενημέρωσης, διερευνούν με μεγαλύτερη επιμέλεια τη νέα υπηρεσία που επιλέγουν.
2. Ποιότητα παροχής ηλεκτρικής ενέργειας (18,8%), με προτεραιότητα στα προβλήματα των διακοπών ηλεκτροδότησης (12,5%) και ακολούθως στις αυξομειώσεις της τάσης (6,3%). Η αντιλαμβανόμενη ‘ποιότητα ηλεκτροδότησης’ αναδεικνύεται ως το δεύτερο σημαντικότερο θέμα της κατηγορίας των παραπόνων/καταγγελιών, καθώς οι καταναλωτές υπόκεινται στις συνέπειες των περιστατικών (ζημίες στον εξοπλισμό τους, επίδραση στην παραγωγική διαδικασία των επαγγελματιών). Παρατηρείται, ότι, παρά την εφαρμογή του μέτρου αποζημίωσης των καταναλωτών για βλάβες που υπέστησαν στον εξοπλισμό τους μετά από κοπή ουδετέρου, μέτρο που έλαβε ο Διαχειριστής του Δικτύου κατόπιν πρωτοβουλίας της ΡΑΕ, και τον περιορισμό, ως ένα βαθμό, της δυσαρέσκειας των καταναλωτών, εν τούτοις το πρόβλημα της ποιότητας τάσης συναντάται με σημαντικά ποσοστά, στις αναφορές των καταναλωτών. 
3. Τιμολόγιο (9,1%), που αφορά κυρίως σε διαφωνίες επί αιτημάτων διακανονισμού οφειλών, γεγονός που αντικατοπτρίζει τη συνεχιζόμενη οικονομική κρίση και τη δραστική μείωση των εισοδημάτων, με συνέπεια να αναγκάζονται οι καταναλωτές να προσφεύγουν σε μέτρα διευκόλυνσης  πληρωμών.

4. Εγκαταστάσεις του δικτύου (7,2%). Ως προς το φυσικό αέριο, τα προβλήματα αυτά αφορούν ως επί το πλείστον θέματα εσωτερικής εγκατάστασης φυσικού αερίου. Στον ηλεκτρισμό, τα προβλήματα δυσαρέσκειας των καταναλωτών απέναντι στο Διαχειριστή του Δικτύου Διανομής δημιουργούνται, όταν η υλοποίηση των εργασιών επέκτασης του δικτύου πραγματοποιείται χωρίς την ενημέρωση των θιγόμενων ιδιοκτητών, ή τη μη ικανοποιητική ανταπόκριση του Διαχειριστή στα αιτήματα μετακίνησης, αποξήλωσης των εγκαταστάσεων του δικτύου και αποκατάστασης των ζημιών που προκαλούνται κατά τις εργασίες του. 

Σχ. 8 Θεματική Ανάλυση Παραπόνων/Διαμαρτυριών και Καταγγελιών για το 2011
3.1.5.δ. Θέματα Δικτύου για το 2011
Οι αναφορές των καταναλωτών (ερωτήματα και καταγγελίες) για το Δίκτυο (Σχ. 9), επικεντρώνονται στα εξής θέματα:

1. Το 40,5% αφορούν αιτήματα αποζημίωσης για πρόκληση βλαβών στον εξοπλισμό των καταναλωτών μετά από διακοπή και επαναφορά της ηλεκτροδότησης (24,3%), ή αυξομειώσεων της τάσης ή ζημιών που προκλήθηκαν στην περιουσία μετά από εκτέλεση εργασιών του Δικτύου Διανομής.
2. Το 6,8% αφορά προβλήματα εσωτερικής εγκατάστασης φυσικού αερίου.

3. Το 6,8% αφορά καθυστέρηση επιδιόρθωσης του μετρητή κατανάλωσης.
4. Το 6,8% αφορά τη συχνότητα διακοπών είτε αυξομειώσεων της τάσης.

Σχ. 9  Θεματική ανάλυση αναφορών Δικτύου,  για το 2011 (Βάση=74)
3.1.5.ε. Θέματα Προμήθειας για το 2011
Οι αναφορές των καταναλωτών (ερωτήματα και καταγγελίες) για θέματα Προμήθειας (Σχ.10), επικεντρώνονται στα εξής θέματα:

1. Διαφωνία επί χρεώσεων Προμήθειας (21,2%), όπως αναλύθηκαν στην ενότητα 3.1.5.γ) παρ. 1.
2. Αμφισβήτηση επί λοιπών χρεώσεων (εκτός προμήθειας) (13,9%), όπως αναλύθηκαν στην ενότητα 3.1.5.γ) παρ. 1.
3. Ενημέρωση καταναλωτών που περιλαμβάνει θέματα όπως η μέθοδος τιμολόγησης των χρεώσεων κατανάλωσης, επεξηγήσεις υπολογισμού/νομιμότητα χρεώσεων (πχ ΜΜΔΕΙ, ΟΤΣ), έγκαιρη ενημέρωση για αύξηση τιμών προμήθειας, συμβατικοί όροι, κλπ. (21,2%)

4. Εμπορικές πρακτικές που περιλαμβάνουν θέματα παραπλανητικής επικοινωνίας και αθέμιτων εμπορικών πρακτικών (18,5%), όπως παραπλανητική προσφορά χαμηλότερων τιμών έναντι των λοιπών Προμηθευτών, ένταξη σε οικονομικά προγράμματα τύπου «πακέτου» που δεν ανταποκρίνονται στις «συνήθεις» καταναλώσεις πελατών, σύναψη σύμβασης με υπογραφή αίτησης χωρίς την κατανόηση του πελάτη, κ.α.
5. Εμπορική εξυπηρέτηση πελατών, που περιλαμβάνει θέματα όπως καθυστερήσεις στην αλλαγή οικονομικού προγράμματος, ανταπόκρισης σε αιτήματα/παράπονα και σε αιτήματα προσφοράς προμήθειας, αλλαγής τρόπου πληρωμής, τηλεφωνικής εξυπηρέτησης, μεγάλος χρόνος αναμονής εξυπηρέτησης, μη έκδοσης εκκαθαριστικών λογαριασμών, επιστροφής εγγύησης, καταγγελίας της σύμβασης, περιορισμένες επιλογές τρόπων πληρωμής (16,2%)
6. Προβλήματα στη διαδικασία αλλαγής Προμηθευτή (11,9%), με ευθύνη του Προμηθευτή κατά δήλωση του καταγγέλοντος.
7. Προβλήματα στη πληρωμή ληξιπρόθεσμων οφειλών, σε αιτήματα διακανονισμού πληρωμής (8,6%)

Σχ. 10  Θεματική ανάλυση αναφορών Προμήθειας για το 2011 (Βάση=151)
4. Ρυθμιστικές ενέργειες της ΡΑΕ για την ενημέρωση και προστασία των  καταναλωτών
Ο νέος νόμος-πλαίσιο ν.4001/2011 για την ενέργεια, που τέθηκε σε ισχύ τον Αύγουστο του 2011, ενσωματώνει στην εθνική μας νομοθεσία τις διατάξεις και τις προβλέψεις της Τρίτης Ενεργειακής Δέσμης της Ευρωπαϊκής Ένωσης. Η ΡΑΕ, έχοντας το νόμο αυτό ως βασικό κατευθυντήριο οδηγό, δίνει απόλυτη προτεραιότητα στην αποτελεσματική προστασία των καταναλωτών ενέργειας, και ιδιαίτερα των ευάλωτων καταναλωτών, ιδίως σε σχέση με τις τιμές, τη διαφάνεια των τιμολογίων και των χρεώσεων, τους όρους προμήθειας ενέργειας, την αδιάλειπτη παροχή, την ποιότητα των παρεχόμενων υπηρεσιών και την ανεμπόδιστη άσκηση του δικαιώματος επιλογής προμηθευτή.

Στο πλαίσιο αυτό, η Αρχή λαμβάνοντας υπόψη της τα προβλήματα της αγοράς μέσω και των αναφορών που της υποβλήθηκαν, έλαβε τα ακόλουθα ρυθμιστικά (και όχι μόνο) μέτρα μέσα στο 2011.

1. Ενημέρωση καταναλωτών για την αλλαγή Προμηθευτή.
Στις 15.2.2011, η ΡΑΕ ανάρτησε ενημερωτικό φυλλάδιο οδηγιών στην ιστοσελίδα, της για την ουσιαστική ενημέρωση των καταναλωτών όσον αφορά τη δυνατότητά τους να επιλέγουν προμηθευτή ηλεκτρικής ενέργειας, τα δικαιώματα και τις υποχρεώσεις τους στην προμήθεια αυτή, τη διαφανή και ευχερή κατανόηση των υπηρεσιών που προμηθεύονται, καθώς και των σχετικών χρεώσεων. Η ΡΑΕ, με την ανακοίνωση αυτή, θέλησε να ενημερώσει κατάλληλα όλους τους καταναλωτές, έτσι ώστε να είναι σε θέση να λάβουν την πιο συμφέρουσα για αυτούς απόφαση για πιθανή αλλαγή Προμηθευτή ηλεκτρικής ενέργειας.

2. Με την Απόφαση ΡΑΕ υπ’ αριθ. 771/23.6.2011, με θέμα «Βασικές Αρχές και Γενικές Προδιαγραφές Θεμιτών Εμπορικών Πρακτικών Προώθησης και Πώλησης Υπηρεσιών Προμήθειας Ηλεκτρικής Ενέργειας», η ΡΑΕ έλαβε τα κατάλληλα ρυθμιστικά μέτρα για την προστασία των καταναλωτών από αθέμιτες εμπορικές πρακτικές, και ειδικότερα σε σχέση με τα ακόλουθα θέματα:

· Διαφημίσεις και εμπορικές πρακτικές

· Συμπεριφορά συνεργατών και προσωπικού κατά την άσκηση εμπορικών πρακτικών

· Προσυμβατική ενημέρωση του καταναλωτή

· Προβλεπόμενες κυρώσεις

3.  Η ΡΑΕ απηύθυνε αυστηρή Σύσταση προς το Διαχειριστή του Δικτύου για τις διαδικασίες εκτέλεσης εντολών διακοπής και επανασύνδεσης, καθώς και για άλλα θέματα υποστήριξης της λιανεμπορικής αγοράς ηλεκτρικής ενέργειας, με στόχο την ενίσχυση της διαφάνειας, την αυστηρότερη εφαρμογή των ισχυουσών διατάξεων, καθώς και την αποτροπή τυχόν στρεβλώσεων του ανταγωνισμού.
4. Ενημέρωση των καταναλωτών στις 23/6/2011, στην ιστοσελίδα της ΡΑΕ, για τη Διαδικασία Διαδοχής Πελάτη και την Υπεύθυνη Δήλωση Εγκαταστάτη. 
5. Ολοκλήρωση της σύνταξης του νέου Κώδικα Προμήθειας Ηλεκτρικής Ενέργειας, με τον οποίο εξειδικεύονται τα μέτρα προστασίας των καταναλωτών που προβλέπονται στο νέο ενεργειακό νόμο και τίθενται σαφείς και συγκεκριμένες υποχρεώσεις των προμηθευτών, ως προς τον τρόπο εξυπηρέτησης και την ποιότητα των υπηρεσιών που παρέχουν στους τελικούς καταναλωτές ενέργειας. 

� Οι τηλεφωνικές αναφορές δεν καταγράφονται


� “Complaint Data Collection by NRAs:


- Third Parties, as well as service providers, should provide information on complaints to NRAs who deem appropriate to collect


- This could help NRAs monitor the level and effectiveness of market opening and competition at retail level” σύμφωνα με την παρουσίαση “Main advice regarding 3rd party bodies” (ERGEG, Brussels, Feb 25th 2010)





PAGE  
1

